Tartu maakonna bussiliiniveo avaliku teenindamise leping nr …

**Mittetulundusühing Tartumaa Ühistranspordikeskus**, registrikoodiga 80426233, asukohaga Pepleri 6, 51003 Tartu linn, Tartu maakond (edaspidi *Tellija*), mida esindab põhikirja alusel juhatuse liige Maikl Aunapuu

ja

… … …, registrikoodiga … … …, asukohaga … … … (edaspidi *Vedaja*), mida esindab … … …,

eraldi nimetatud Pool ja koos Pooled,

arvestades, et

1. Tellija korraldas riigihanke „Avalik bussiliinivedu Tartu maakonnas”, viitenumber 234027 (edaspidi *Riigihange*);
2. Tellija pädevus riigihanke läbiviimiseks ja käesoleva lepingu sõlmimiseks tuleneb Maanteeameti (praegune Transpordiamet) ja mittetulundusühing Tartumaa Ühistranspordikeskus vahel sõlmitud lepingust „Haldusleping Tartu maakonnas ühistranspordi korraldamise haldusülesannete üleandmiseks“, lepingu nr 17-00119/188;
3. Vedaja on osutunud Riigihankel edukaks pakkujaks,

sõlmisid avaliku teenindamise lepingu (edaspidi *Leping* või *ATL*) alljärgnevas:

1. **Üldsätted**
   1. Lepingu dokumendid koosnevad Lepingust ja Lepingu lisadest ning hilisematest Lepingu muudatustest. Lepingu lahutamatuteks osadeks on samuti riigihanke hanketeade ja alusdokumendid (edaspidi *AD).*
   2. Lepingul on selle sõlmimise hetkel järgmised lisad:
      1. Lisa 1: Perioodi liinikilomeetri maksumus ja arveldamise kord;
      2. Lisa 2: Vedaja aruande ja taotluse vormid;
      3. Lisa 3: Liinitöö näitajad liinide kaupa;
      4. Lisa 4: Ebaregulaarsete veootsade aruanne;
      5. Lisa 5: Nõudeliinide kasutatavuse aruanne;
      6. Lisa 6: Vedaja esitatud pakkumus;
      7. Lisa 7: Teenuse tüüptingimused;
      8. Lisa 8: Kasutatavate busside loend;
      9. Lisa 9: Riigihanke alusdokumendid.
   3. Oma allkirjadega käesoleval ATL-l kinnitavad Pooled, et nad on nende lisade olemasolust teadlikud ja nõustuvad lisade formaadi ja sisuga. Pooled võivad muuta lisades sätestatud aruande vorme kokkuleppel (sh neid lihtsustada).
   4. Erinevate Lepingu dokumentide vastuolul kohaldatakse neid järgnevas prioriteetsuse järjekorras:
      1. Leping;
      2. Riigihanke hanketeade ja alusdokumendid;
      3. Vedaja poolt Riigihankel esitatud pakkumus (ID …).
   5. Lepingu eesmärgiks on Vedaja poolt teostada reisijate avaliku liiniveo veoteenuseid ning täita ka veoteenuse osutamisega seonduvaid teisi kohustusi Lepingus täpsustatud tingimustel.
   6. Pooled juhinduvad Lepingu täitmisel lisaks Lepingule ja selle lisadele ka Eesti Vabariigis kehtivatest õigusaktidest, eeskirjadest ja standarditest ning muudest vastava valdkonna dokumentidest.
   7. Kui Lepingus ei ole sätestatud teisiti, siis viiteid kindlale punktile, alapunktile või lisale tõlgendatakse viidetena Lepingu vastavale punktile, alapunktile või lisale. Lepingus on kasutatud pealkirju vaid viitamise lihtsustamise huvides ning neid ei arvestata Lepingu sätete defineerimisel, tõlgendamisel või piiramisel. Lepingus, kus kontekst seda nõuab, võivad ainsuses olevad sõnad tähendada mitmust ja vastupidi.
   8. Lepingu täitmise keel on eesti keel.
   9. Teavitused ja aruanded esitatakse Tellija ja Vedaja vahel kasutades Lepingus nimetatud kontaktandmeid.
2. **Lepingu jõustumine**

Leping jõustub selle allkirjastamisest ja kehtib kuni Lepingust tulenevate kohustuste täitmiseni.

1. **Vedaja kohustused seoses avaliku teenindamisega**
   1. Vedaja osutab Lepingu objektiks olevatel bussiliinidel kvaliteetset ja järjepidevat veoteenust Lepingus sätestatud tingimuste kohaselt vastavalt Tellija kehtestatud ja kinnitatud sõiduplaanidele ja Tellija määratud töömahtudele.
   2. Vedaja kohustub kogu Lepingu kehtivuse vältel tagama Lepingu täitmisel kasutatavate busside vastavuse AD-s sätestatud tingimustele. Vedaja kohustub Lepingu täitmiseks kasutatavad bussid esitama enne teenuse osutamise algust Tellijale ülevaatuseks vastavalt AD Lisa 1 „Tehniline kirjeldus“ punktile 8. Pärast Lepingu täitmise alustamist võib Vedaja Lepingu täitmisel kasutatavaid busse vahetada või muuta üksnes Tellija eelneval kirjalikul loal ja eeldustel, et Lepingu täitmiseks kasutatavad bussid vastavad igal ajahetkel Lepingu ja AD tingimustele ja Vedaja esitab vastavad bussid Tellijale ülevaatamiseks enne liinile suunamist.
   3. Vedaja kohustub tagama, et garaažist/või parkimiskohast päeva esimesele liinile veoteenuse osutamiseks väljuv buss vastab nii oma tehnilise seisundi, puhtuse kui ka korrashoiu poolest Lepingus ja selle lisades ning õigusaktides esitatud nõuetele. Kogu tööpäeva jooksul ei tohi liini alustava sõiduki salongis olla prahti (paberid, pudelid jne) ning istmed ja salong ei tohi määrida sõitjate riideid.
   4. Vedaja kohustub Tellijat viivitamatult e-posti teel teavitama kõigist ebaregulaarselt teenindatud veootstest. Üleplaanilised veootsad peab eelnevalt kooskõlastama Tellijaga, välja arvatud punktis 7.8 nimetatud juhul.
   5. Vedaja kohustub Tellijat kirjalikult teavitama hiljemalt 24 tunni jooksul järgmistel juhtumitel:
      1. Lepingu täitmisel asetleidnud liiklusõnnetused;
      2. Lepingu täitmisel rakendatud busside ja/või bussijuhtide suhtes läbiviidud korrakaitseorgani või ametiisikute kontrollimenetlused (sealhulgas haldusmenetlused, süüteomenetlused) ja kontrollimenetluste tulemid (sealhulgas rakendatud sanktsioonid ja tuvastatud asjaolud, näiteks sõiduki tehnoülevaatuse kontrollkaart).
   6. Vedaja on kohustatud katkenud või ärajäänud veootste puhul koheselt suunama liinile asendusbussi. Asendusbuss peab vastama kõikidele Lepingu ja selle lisade tingimustele. Vedaja on Tellija nõudmisel kohustatud esitama täiendavaid andmeid ja dokumente, mille pinnalt on Tellijal võimalik veenduda, et asendusbuss vastas kõikidele Lepingu ja selle lisade tingimustele.
   7. Vedaja kohustub tagama, et:
      1. kogu Lepingu kehtivuse ajal täidab Vedaja kõik Lepingu täitmisega seotud kohustused AD-s ette nähtud tingimusi järgides, samuti järgib ja täidab Vedaja kõiki muid õigusaktides sätestatud nõudeid ja kohustusi;
      2. omab Lepingu täitmiseks kõiki vajalikke lube, sh ühistranspordiseaduse (edaspidi ÜTS) § 39 lõikes 1 nimetatud ühenduse tegevusluba, sertifikaate või muud sarnast, mis on nõutavad Lepingu täitmisega seotud kohustuste täitmiseks. Kui Vedaja ühenduse tegevusloa kehtivus lõpeb enne Lepingu lõppemise tähtpäeva, kohustub Vedaja esitama Tellijale hiljemalt 30 päeva enne ühenduse tegevusloa kehtivuse lõppemise tähtaega uue ühenduse tegevusloa;
      3. tema poolt nimetatud veokorraldaja vastab kogu Lepingu täitmise perioodi kestel kõikidele õigusaktides sätestatud nõuetele;
      4. Vedaja või alltöövõtja poolt Lepingu täitmisel kasutatavad isikud järgivad Lepingust tulenevaid kohustusi ning toimivad kohustuste täitmisel täiel määral kooskõlas õigusaktides sätestatud nõuetega, samuti omavad kohustuste täitmiseks kõiki vajalikke õigusaktides ette nähtud lube, sertifikaate või muid sarnaseid volitusi. Tellijal on õigus nõuda Vedajalt Lepingu täitmisel osalevate bussijuhtide kohta andmeid, kontrollimaks isikute vastavust Lepingu ja õigusaktide nõuetele;
      5. Lepingu täitmisel kasutatavad muud seadmed ja vahendid vastavad Lepingus ja õigusaktides sätestatud nõuetele;
      6. sõitjatel oleks sõiduõigust tõendav dokument ning võtab tarvitusele meetmed, et sõitjad ei kasutaks veoteenust ilma sõiduõiguseta;
      7. Lepingu objektiks olevatel bussiliinidel osutatakse veoteenust Tellija poolt teatavaks tehtud piletihindade alusel. Kui hankemenetluse kestel või Lepingu täitmise perioodil ei ole vastavalt õigusaktidele vajadust sõidupiletite müügi korraldamiseks, siis ei ole Vedajal vastavat kohustust ilma, et selleks tuleks Lepingut muuta;
      8. korraldatakse sõitjate sisenemine bussi selliselt, et oleks tagatud sõidupileti müümine sõitjatele bussijuhi poolt või võimalus sõiduõiguse valideerimiseks;
      9. Vedaja bussijuhid oleksid teadlikud veoteenuse osutamise Lepingu tingimustest ja õigusaktidest. Vedaja vastutab bussijuhtide tegevuse eest veoteenuse osutamisel;
      10. bussid on varustatud talveperioodil esmaste tarvikutega (labidas, köis, vahendid libeduse tõrjeks jm);
      11. veoteenust osutatakse vastavalt Tellija poolt kinnitatud sõiduplaanile ja liini liikumisteele ning kooskõlas AD nõuetega;
      12. hiljemalt teenindusperioodi alguseks ja Lepingu täitmise ajal on Vedaja poolt Lepingu täitmiseks rakendatavad bussijuhid läbinud autoveoseaduses (edaspidi AutoVS) ettenähtud ametikoolituse ning omavad AutoVS-s sätestatud Transpordiameti poolt väljastatud pädevustunnistust ning neil on olemas kõik Eestis vajalikud bussijuhina töötamise õigust ja kvalifikatsiooni tõendavad dokumendid;
      13. käed-vaba side olemasolu dispetšerite ja kõigi liine teenindavate bussijuhtide vahel kogu veoteenuse osutamise perioodil;
      14. Vedaja või alltöövõtja poolt Lepingu täitmisel rakendatav bussijuht täidab ametialases tegevuses töölepingu seaduse, tubakaseaduse, liiklusseaduse (edaspidi LS) ja ÜTS ja nende alusel vastuvõetud õigusaktidega kehtestatud nõudeid, samuti kõiki muudest õigusaktidest tulenevaid nõudeid ning Tellija juhiseid (sealhulgas Tellija jagatud koolitusmaterjalidest tulenevaid nõudeid);
      15. bussijuhid annavad sõitjatele teavet peatuste, sõiduplaani, piletihindade, sõiduplaanide muudatuste jm veoteenuse oluliste asjaolude kohta ning paluvad sõitjatel kinnitada sõidu ajaks turvavöö;
      16. bussijuht veendub enne veoteenuse osutamise alustamist piletimüügi- ja valideerimisseadmete, kaamerate, alkolukkude, tabloode ja muu sarnase korrasolekus ning teavitab viivitamatult riketest Vedajat;
      17. bussijuht valib enne ette antud veootsa teenindamise alustamist piletimüügiseadmest nõuetekohase reisi ja tagab, et bussi välis- ja sisetabloodel olev info on vastavuses piletimüügiseadmes oleva veootsa andmetega;
      18. bussi sõitjatesalongi sisetemperatuur talvel on vähemalt +15 °C ning suvel mitte üle +25 °C. Kui sõitjatesalongi sisetemperatuur on +25 °C või rohkem, on konditsioneeri sisse lülitamine kohustuslik;
      19. bussides on pimedal ajal sisse lülitatud sõitjate salongi valgustus;
      20. bussijuht peab vajaduse korral rambi avama ja sõitja soovi korral teda bussi sisenemisel ja bussist väljumisel abistama;
      21. bussijuhil on veoteenuse osutamise ajal seljas korrektne Vedaja vormiriietus. Vedaja esitab minimaalselt 5 päeva enne teenuse osutamise algust Tellijale informatsiooniks vormiriietuse näidised;
   8. Liiniveo teenuse osutamise perioodil on bussijuhtide töötasu vähemalt vastavalt pakkumusele, kohalduvale kollektiivlepingule ning tagab töö- ja puhkeaja korralduse vastavalt õigusaktidele*.*
   9. Vedaja tagab majandusarvestuse pidamisel ÜTS §-s 23 sätestatud nõuete järgimise seoses avaliku liiniveo majandusarvestuse eraldamisega muust ettevõtlusest.
   10. Vedaja kohustub mitte tegema takistusi Tellijale ning osalema ka ise Lepingu objektiks olevatel bussiliinidel sõitjatevoogude uurimises ja liini busside täituvuse kontrollimises vastavalt Tellija juhistele. Vedaja kohustus osaleda eelnimetatud uuringutes seisneb eelkõige, kuid mitte ainult, järgnevas:
       1. bussijuht teeb Vedaja esindajana koostööd loendajaga;
       2. bussijuht annab loendajale abistavat informatsiooni teede ja peatuste ning igapäevase teenindamise käigus saadud teabe kohta.
   11. Vedaja peab tegema Tellijaga koostööd, mis on vajalik Tellijale Vedaja poolt Lepingu täitmise kontrollimiseks, Lepingu täitmisega seotud analüüside ja uuringute tegemiseks või Vedaja majandustegevuse kontrollimise läbiviimiseks ning toetuse määrade planeerimiseks.
   12. Vedaja on kohustatud paralleelselt ja üheaegselt organiseerima bussiliinide korrapärase dispetšerteenuse ja sõitjate teavitamise. Dispetšerteenus peab olema tagatud busside liiniloleku ajal. Kui dispetšer on hõivatud, peab automaatvastus helistajat teavitama, et liin on parasjagu hõivatud. Tellija nõudel peab Vedaja esitama 3 päeva jooksul ülevaate dispetšerteenuse töö tulemustest ühes asjaomase statistikaga. Dispetšerteenuse ülevaade sisaldab teavet:
       1. sõiduplaanidest mittekinnipidamise ja korraldatud ümberistumiste tagamise kohta;
       2. selle kohta, milliseid meetmeid on rakendatud liiklushäirete korral regulaarse liikluse taastamiseks;
       3. sõitjateabe korraldamise ning ärajäänud, katkestatud ja asendatud või muul moel ebaregulaarsetest veootstest teatamise kohta;
       4. sõitjatelt laekunud kaebuste lahendamise kohta.
   13. Vedaja peab tagama eritariifita infotelefoni ja e-posti aadressi olemasolu, mille kaudu antakse sõitjatele informatsiooni sõiduplaanide ja busside tegeliku liinil oleku kohta. Infotelefoni ja e-kirja kaudu peab olema tagatud asendusbussi liinile saatmise vajadusest teavitamine. Infotelefoni ja e-kirja kaudu peab vastu võtma sõitjate tellimused bussi väljakutseks nõudmisel teenindatavatesse peatustesse. Sõitjate tellimuste vastuvõtmist nõudmisel teenindatavatesse peatustesse alustab Vedaja vähemalt 7 päeva enne soovitud bussi väljumist ning tellimuse esitamise viimane tähtaeg on näidatud igas ettetellitavate peatustega liini sõiduplaanis. Infotelefon peab töötama ajal, kui toimub busside liikumine liinidel vastavalt sõiduplaanidele. Vedaja kohustub infotelefoni kaudu vastu võtma broneeringuid jalgrataste veoks.
   14. Vedaja kohustub Lepingu punktis 7.3. ettenähtud korras ette teatatud liiniveo mahuks ja sõiduplaanide täitmiseks tagama vajalikud ressursid, sealhulgas nõuetekohased bussid muudatuste rakendamiseks.
   15. Vedaja peab arvestama Lepingu kehtivuse perioodi jooksul sõiduvajaduse muutusega kasutades liinidel ja väljumistel busse, mis on optimaalse ja piisava sõitjakohtade arvuga kõikide sõitjate sõiduplaanijärgseks teenindamiseks.
   16. Vedaja kohustub Tellijale esitama iga majandusaasta kohta majandusaasta aruande, juhul kui majandusaasta aruanne ei ole avalikult kättesaadav.
2. **Toetus avaliku teenindamise eest**
   1. Lepingu täitmise eest makstakse Vedajale toetust vastavalt Vedaja pakkumuses esitatud liinikilomeetri hinnale, arvestades Lepingus ja selle lisades sätestatud tingimusi. Vedajale makstava toetuse aluseks on reaalne liiniläbisõit lähtudes sõiduplaani ja piletimüügisüsteemi andmetest.
   2. Vedajale makstakse igal kalendrikuul Lepingu kohustuste täitmise eest toetust, mille Tellija arvestab Vedajale iga Lepingu objektiks oleva bussiliini osas vastavalt sõiduplaanile tegelikult teostatud töömahu (liiniläbisõidu) eest (AD Lisa 2 ATL Lisa 3: Liinitöö näitajad liinide kaupa) vastavalt Vedaja poolt Riigihankes pakutud liinikilomeetri hinnale, mida korrutatakse indeksiga vastavalt Lepingu punktile 4.5.
   3. Vedaja poolt pakkumuses esitatud liinikilomeetri hind on Vedaja toetuse arvestamise aluseks kogu Lepingu kehtivusaja vältel ning Vedaja toetuse suurendamine ja vähendamine on võimalik ainult Lepingus või seaduses nimetatud alustel ja korras. Vedaja poolt teenuse osutamiseks vajalike seadmete kasutamisega kaasnevad teenusepakkujate kulud või tasud (tarkvaralitsentsid, turvasertifikaadid, riistvara rent, andmeside jne) sisalduvad liinikilomeetri hinnas ja Tellija neid Vedajale täiendavalt ei hüvita.
   4. Vedaja toetusest arvatakse maha Vedajale laekunud piletitulu ja kohalike omavalitsuste (edaspidi KOV) poolt Vedajale otse makstud toetus, Vedaja muud tulud ning Lepingus sätestatud korras tasusumma vähendamised ja viivised.
   5. Toetuse arvestamise aluseks olevat Vedaja pakkumuses esitatud liinikilomeetri hinda muudetakse Lepingu kehtivusaja vältel alljärgnevalt toodud alustel.

Kui muutub kas tarbijahinnaindeks (THI), Eesti keskmise töötasu indeks Statistikaameti andmetel või gaasikütuse hinna indeks maagaasibörsi hinna või aktsiisi muutumisest või muutub mitu eelnimetatud näitajat, siis arvutatakse alltoodud valemi järgi liinikilomeetri hind ja ümardatakse kolmekohaliseks peale koma:

**Tn = TAD x GSTIP**

kus

Tn –liinikilomeetri hind poolaastal n (euro/km);

TAD –liinikilomeetri hind pakkumuses (euro/km);

GSTIP –ühistranspordi gaasikütusega hinnaindeks perioodil P

**GSTIP = GS\*Gp + PS \*Pp + MS\*Mp**

kus

GS – kütuse kulu osatähtsus aastas Statistikaameti poolt koostatud valemis YTSHI (ühistranspordi statistiline hinnaindeks);

Gp - maagaasi keskmise hinna muutus perioodil P1 (1. oktoober -31. märts) või perioodil P2 (1. aprill - 30.september) võrreldes pakkumuse esitamise aasta III kvartali keskmise hinnaga - maagaasi hinnana kasutatakse maagaasibörsi GET Baltic perioodi keskmist hinda, millele lisatakse Eesti Vabariigis kehtiv aktsiisimäär mootorikütusena kasutatavale maagaasile;

PS – töötasu kulu osatähtsus aastas Statistikaameti poolt koostatud valemis YTSHI;

Pp – töötasu muutumise indeks perioodil P1 (1. oktoober - 31. märts) või perioodil P2 (1. aprill - 30. september) võrreldes pakkumuse esitamise aasta III kvartali töötasu indeksiga - aluseks võetakse Eesti keskmise töötasu indeks Statistikaametist;

MS – muu kulu osatähtsus aastas Statistikaameti poolt koostatud valemis YTSHI;

Mp –THI muutumise indeks perioodil P1 (1. oktoober - 31. märts) või perioodil P2 (1. aprill - 30. september) võrreldes pakkumuse esitamise aasta III kvartali THI-ga - aluseks võetakse THI Statistikaametist.

GSTIP-d kasutatakse perioodile P1 ja P2 järgneva poolaasta liinikilomeetri hinna arvutamiseks vastavalt alates perioodile järgnevast 1. juulist ja perioodile järgnevast 1. jaanuarist. Tasaarveldusi ei tehta tagantjärele.

Esimene indeksi kasutamise poolaasta n on peale pakkumuse esitamise aastale järgneva aasta I kvartali näitajate avaldamist ehk pakkumuse esitamise aastale järgneva aasta 1. juulist.

Näidis:

„2021. aastaks on YTSHI valemi tegelikud kaalud ehk kütuse, palga ja muude kulude osatähtsused järgmised: 27,8; 51,9 ja 20,3.

Pakkumuse LKM hind on näiteks 1,20 euro/km.

Kui võrreldes III kvartaliga pakkumuse esitamise aastal A on IV kvartali aasta A ja I kvartali aasta B (aastale A järgnev aasta) keskmine muutus kütuse hindades GP1 = 1,03; palga muutus PP1 = 1,05 ja tarbijahinnaindeksi muutus THIP1 = 1,01, siis

GSTI = 0,278\*1,03+0,519\*1,05+0,203\*1,01 = 0,286+0,545+0,205 = indeks 1,036 ehk muutus on +3,6% ja

Tn = 1,20\*1,036 = 1,243 euro/ km - on järgmise perioodi liinikilomeetri hind.“

Statistikaamet koostab igaks aastaks valemi, arvestades avaliku teenindamise lepingute alusel bussidega teostatud maakondade liiniveo vedajate kulude struktuuri perioodil IV kvartalist III kvartalini (1. oktoobrist 30. septembrini) rakendamiseks järgnevast 1. jaanuarist kalendriaasta jooksul.

2021. aastaks on valemis nimetatud kulude osakaalud järgmised:

Töötasu: 51,9%

Kütus: 27,8%

Muu kulu: 20,3%

Kui Vedaja ei pakkunud hankes vähemalt 80% ulatuses gaasikütusel töötavaid busse, siis asendatakse punktis 4.5 Gp - maagaasi keskmise hinna muutus diislikütuse hinna muutuse indeksiga Statistikaametist.

* 1. Punktis 4.5. sätestatud viisil võib korrigeerida Vedaja toetuse aluseks olevat liinikilomeetri hinda kuni 2 korda kalendriaastas Vedaja taotluse või Tellija arvestuste alusel. Indekseerimise ajaline algushetk on pakkumuse esitamise aastale järgneva aasta 1. juuli ehk II poolaasta.
  2. Üleplaanilise töö eest toetust ei arvestata, välja arvatud eelnevalt Tellijaga kirjalikult kokku lepitud juhtudel. Tellijast ja Vedajast mittesõltuvate töömahtude muudatuste korral (näiteks ümbersõidud, mis tulenevad teede sulgemisest, üritustest vms) käsitletakse ja lahendatakse toetuse arvestamise küsimus iga juhtumi korral eraldi, arvestades punktis 7.8 sätestatut.
  3. Nõudeliinide (sh nõudepõhiste väljumiste ja nõudepeatuste) teenindamisel arvestatakse tegelikult teostatud töömahtu alates sellest sõiduplaanijärgsest nõudepeatusest, kust buss alustab sõitu liini teenindamiseks kuni selle sõiduplaanijärgse nõudepeatuseni, kus buss lõpetab sõidu peale liini teenindamist. Osaliselt nõudepõhistel väljumistel arvestatakse töömahtu esimesele nõudepeatusele eelnevast peatusest vastavalt sõiduplaanile. Nõudeliine teenindatakse ainult sõitjalt laekunud tellimuse, eelnevalt ostetud sõidupileti või valideeritud sõiduõiguse korral. Nõudeliinide teenindamiseks vajaliku valmisoleku tagamise kulud loetakse Vedaja kuluks ja need peavad sisalduma liinikilomeetri hinnas.
  4. Lepingu objektiks olevate bussiliinide teenindamise eest tasub Tellija Vedajale hiljemalt veoteenuse osutamise kuu 10. kuupäevaks, erandina jaanuaris hiljemalt 30. kuupäevaks, ettemaksu summas 150 000 eurot (ükssada viiskümmend tuhat eurot) ja eraldab Vedaja toetuse saamata jäänud osa hiljemalt teenuse osutamisele järgneva kuu viimaseks kuupäevaks, kui on täpsustunud mahaarvamiste summa. Tellija kannab arvestatud toetuse Vedaja arvelduskontole nr \_\_\_\_\_\_\_\_\_\_\_\_\_\_\_ eeldusel, et Vedaja on edastanud Tellijale toetuse saamiseks arve.
  5. Toetuse maksmise tähtpäev Vedajale lükkub edasi, kui Vedaja ei ole tähtaegselt esitanud Lepingu punktides 7.17.1. – 7.17.3. nimetatud aruandeid. Lepingu punktides 7.17.1. – 7.17.3. nimetatud aruannete esitamisega viivitamise korral maksab Tellija Vedajale toetuse välja 20 päeva jooksul alates Vedaja poolt kõigi Lepingu punktides 7.17.1. – 7.17.3. nimetatud nõuetekohaste aruannete esitamisest.

1. **Lepingu täitmistagatis**
   1. Lepingu täitmistagatise suuruseks on neljakordne pakkumuse tagatise suurus, mis arvutati hanke eeldatava maksumuse alusel.
   2. Lepingu täitmistagatis loetakse Tellijale antuks, kui Vedaja on Tellijale esitanud:
      1. maksekorralduse täitmistagatise deponeerimise kohta Tellija arvelduskontole EE961010220267103222 või;
      2. Euroopa Liidus asutatud ja tegutseva krediidi- või finantseerimisasutuse või kindlustusandja garantiikirja (edaspidi: Garantiikiri) originaaleksemplari, mille kohaselt on Tellija õigustatud saama Garantiikirja alusel maksimaalselt täitmistagatise väljamakse Tellija esimesel nõudmisel hiljemalt 10 pangapäeva jooksul ja Tellija poolt nimetatud summas. Garantiikiri ei tohi sisaldada Tellija õiguseid kitsendavaid lisatingimusi. Nimetatud lisatingimusi sisaldav Garantiikiri on käesolevas punktis nõutule mittevastav ning selle esitamist käsitletakse nõutava Garantiikirja esitamata jätmisena. ATL tagatisena antud Garantiikiri peab kehtima kuni ATL kohustuste täitmise lõpuni + 3 kuud.
   3. Peale käesoleva Lepingu sõlmimist esitab Vedaja Tellijale täitmise tagatise 20 päeva jooksul.
2. **Piletimüügiga seonduvad kohustused**
   1. Bussidesse paigaldatavate piletimüügiseadmete soetamise/rentimise, tarkvara ja paigalduskulud kannab Tellija.
   2. Vedaja initsiatiivil piletimüügiseadmete ümberpaigutamisega seotud kulud, piletiseadmete printeripaberi ostmise kulu ning Vedaja süül hävinud, kadunud või rikki läinud seadmete asendamise kulud katab Vedaja. Normaalse kasutamise käigus rikki läinud seadmete remondi- või asendamise kulud katab Tellija. Vedaja ei kanna piletimüügisüsteemis esinevatest riketest lähtuvaid riske eeldusel, et piletimüügisüsteemi rikked ei ole tekkinud Vedaja tegevuse tulemusena ja riketest on piletimüügisüsteemi haldajat ja Tellijat nõuetekohaselt teavitanud.
   3. Vedaja peab lubama bussidesse piletimüügisüsteemi ja seadmete tööks vajaliku kaabelduse paigaldamist.
   4. Vedaja kohustub läbi oma bussijuhtide (sealhulgas alltöövõtjate poolt rakendatavate bussijuhtide) Lepingu objektiks olevatel bussiliinidel teostama piletimüügiseadmetega piletimüüki või valideerimist, sealhulgas ka raha laadimist kontaktivabadele kaartidele või muudele piletimüügisüsteemiga ühilduvatele andmekandjatele ja sõiduõiguse kontrolli Tellija poolt teatavaks tehtud piletihindade, õigusaktidest tulenevate ja Tellija poolt määratletud sõidusoodustuste alusel.
   5. Vedaja kohustub osutama teenust üksnes bussidega, milles on toimivad piletimüügiseadmed.
      1. Juhul, kui piletimüügiseadmed lakkavad töötamast liini teenindamise ajal, on lubatud liini teenindamise jätkamine lõpp-peatuseni.
      2. Juhul, kui piletimüügiseadmetes esineb tõrge asukohas, kus töötava piletimüügiseadmega asendusbussi tagamine mõistliku aja jooksul ei ole võimalik, jätkab Vedaja liiniveoteenuse osutamist kuni asendusbussi saabumiseni ilma toimiva piletimüügiseadmeta.
      3. Punktides 6.5.1 ja 6.5.2 nimetatud olukordade tarbeks peavad bussides olema käsitsi täidetavad reservpiletid. Reservpiletid tuleb täita ka tasuta sõiduõigusega sõitjate registreerimiseks. Vedaja on kohustatud reservpiletite alusel lisama teenindatud sõitjate arvud liinide aruandlusesse. Tellija nõudmisel esitab Vedaja reservpiletite koopiad Tellijale.
   6. Piletimüügiga seoses on Vedaja kohustatud tagama, et:
      1. bussijuht müüb nõuetekohaseid sõidupileteid vastavalt sõitja sõidusoovile ja kohustub väljastama sõitjale sõidupileti või müüma sõidukaarte;
      2. bussijuht peab võimaldama sõitjal sõidupileti/sõidukaardi registreerimist või muul ettenähtud viisil kehtivaks muutmist;
      3. tagama bussides Tellija poolt antud sõitjainfo olemasolu;
      4. laadima sularaha kontaktivabadele kaartidele või muudele piletimüügisüsteemiga ühilduvatele andmekandjatele;
      5. tegema koostööd Tellijaga sõidupiletite müügi turvalisuse tagamisel, sealhulgas rakendama Tellija soovitud meetmeid sõidupiletite müügi turvalisuse tagamiseks;
      6. kasutama piletimüügisüsteemi keskkonda.
   7. Bussijuht tagab, et sõidukaartide valideerimisel sõitjad sisenevad bussi esiuksest, ja kohustub sisestama valideerimissüsteemi sihtkoha peatuse, kuhu sõitja soovib sõita, välja arvatud punktis 7.24.4 nimetatud juhul.
   8. Tellija teavitab Vedajat piletihindade ja sõidusoodustuste muutustest.
   9. Vedaja kohustub kasutama liinitöö reaalajas jälgimiseks dispetšerrakendust ning informeerima kõikidest tõrgetest liinitöös ja piletimüügiseadmete riketest, rikkumistest, kadumisest, lõhkumisest ja vargusest Tellijat.
   10. Tellija annab läbi piletimüügisüsteemi haldaja Vedajale ligipääsuõiguse(d) piletimüügisüsteemi keskkonnale.
3. **Muud avaliku teenindamisega seonduvad õigused ja kohustused**
   1. Tellijal ja seadusega määratud kolmandatel isikutel on õigus teostada kontrolli piletimüügiprotsessi üle Lepingu objektiks olevate bussiliinide bussides, mis seisneb peamiselt sõidupiletite müügikäibe jälgimises, kontrollostude sooritamises ja kontrollis kontroll- ja müügiseadmete korrasoleku üle.
   2. Tellijal on õigus igal ajal kontrollida Vedaja poolt Lepingu täitmiseks kasutatavaid busse nende vastavuse tuvastamiseks Lepingus ja selle lisades ning kõikides asjakohastes õigusaktides sätestatud tingimustele.
   3. Tellijal on vastavalt Lepingus sätestatud tingimustele õigus igal Lepingu kehtivuse aastal ühepoolselt Lepingu objektiks olevat liiniläbisõitu võrreldes suurendada või vähendada kuni 20% vastavalt „AD Lisa 1 Tehniline kirjeldus“ punktile 4. Vedajat teavitatakse ette vähemalt 30 päeva veomahtude suurendamisel kuni 5% ulatuses liiniläbisõidu muutmisest või veomahtude vähendamisest. Kui Tellija soovib korraga suurendada liiniläbisõitu 5%-9% ulatuses, kohustub Tellija sellest Vedajat ette teavitama vähemalt 45 päeva enne muudatuse rakendamist, muudel juhtudel vähemalt 90 päeva. Vedaja nõusolekul võib etteteatamise tähtaeg olla lühem. Vedaja peab arvestama, et Tellijal on õigus eeldatavat liiniläbisõitu ja sõiduplaane muuta juba enne Lepingu täitmise algusaega, teavitades sellest Vedajat käesolevas punktis ettenähtud korras ette.
   4. Tellijal on õigus mitte lubada ATL täitmist bussidega, mis ei vasta AD ja/või õigusaktide nõuetele, sealhulgas ka juhul, kui bussidel puuduvad nõuetekohased piletimüügiseadmed.
   5. Tellijal on õigus määrata sõitjate teenindamiseks kasutatavate uste puhul sõitjate sisenemise ja väljumise kord (millistest ustest toimub sisenemine ja väljumine, vastavad kellaajalised piirangud jms.) ühepoolsete, Vedaja jaoks siduvate juhistega.
   6. Tellija kohustub tagama, et Vedajale antakse õigeaegselt üle Lepingu täitmiseks vajalik arv piletimüügiseadmeid. Töömahu suurenemisel tagab Tellija vajaduse korral Vedajale täiendavate piletimüügiseadmete kasutusse andmise. Vedaja poolsel põhjusel täiendavate piletimüügiseadmete paigaldamise kulud katab Vedaja.
   7. Vajadusel tagab Vedaja üksikpiletite müümise bussijuhi poolt vastavalt kehtestatud hinnale nii sularaha eest kui ka elektrooniliste kontaktivabade kaartide kasutamisel, kasutades Tellija poolt üle antud piletiseadmeid. Piletimüügi eest Vedajale Tellija poolt täiendavat tasu ei maksta. Kui reisija käest pileti eest raha ei võeta, siis tagab Vedaja sõitjate registreerimise valideerimisega või paberpileti väljastamisega.
   8. Vedajal on õigus teha ajutisi muudatusi busside liikluses ettenägematute ja Eesti klimaatilistes tingimustes erakordsete liiklustakistuste või ohtlike liiklusolude (teede lagunemine, meteoroloogilised tingimused jms) korral kuni sõidetavuse taastumiseni. Nimetatud muudatustest on Vedaja viivitamatult kohustatud informeerima sõitjaid ja Tellijat. Vedaja peab Tellijat informeerides ka põhjendama ajutiste muudatuste tegemise vajadust. Vedaja informeerib Tellijat kirjalikus vormis Tellija e-postiaadressil. Vedaja poolt tehtud ajutised muudatused ei tohi kesta kauem kui neid muudatusi tinginud asjaolude kestus.
   9. Lisaks muudele Lepingus sätestatud Vedaja kohustustele kohustub Vedaja korraldama bussijuhtide, dispetšerite ja Vedaja poolt nimetatavate kontaktisikute (veokorraldaja/logistik) koolitusi:
      1. Vedajal tuleb läbi viia vähemalt 1 kuu enne teenuse osutamise algust Lepingu täitmisel rakendatavatele bussijuhtide, dispetšerite ja Vedaja poolt nimetatavate kontaktisikute (veokorraldaja/logistiku) koolitus Lepingu nõuetekohase täitmise, teenuse turvalise osutamise ja klienditeeninduse, sh erivajadustega reisijate teenindamise, kohta vastavalt Tellija poolt eelnevalt heakskiidetud koolitusplaanile;
      2. Bussijuhtide koolitus võib toimuda Tellijaga kooskõlastatult 1 (ühe) kuu jooksul teenuse osutamise alustamisest;
      3. Vedaja peab tagama, et kõikidele Lepingu täitmisel rakendatavatele bussijuhtidele, dispetšeritele ja Vedaja poolt nimetatavatele kontaktisikutele (veokorraldaja/logistik) viiakse läbi koolitus minimaalselt 1 kord aastas kogu lepinguperioodi vältel. Vedaja peab Tellija nõudmisel väljastama koolitustel osalejate nimekirjad koos koolitusel osalenute kinnitusega;
      4. Kõigist nimetatud koolitustest tuleb Tellijat informeerida;
      5. Koolituste läbiviimine toimub peamiselt Tellija poolt antud juhendmaterjalide alusel ning koolitustel võib kohal olla ka Tellija esindaja või Tellija poolt määratud kolmas osapool. Kõik Tellija poolt antud koolitusmaterjalides sisalduvad juhised ja nõuded loetakse Lepingu tähenduses Tellija siduvateks juhisteks, mille täitmise peab Vedaja tagama kõikide enda poolt Lepingu täitmisel kasutatavate bussijuhtide poolt sõltumata sellest, kas konkreetne bussijuht koolitusel osales või mitte.
   10. Vedaja paigaldab bussidesse reklaami vastavalt „AD Lisa 1 Tehniline kirjeldus: Lisa 1 Nõuded bussidele“ tingimustele.
   11. Vedaja on kohustatud jälgima piletimüügiseadmete, alkolukkude, tabloode jms korrasolekut ning teavitab viivitamatult riketest seadmete hooldajat.
   12. Vedaja kohustub varustama bussid turvakaameratega vastavalt „AD Lisa 1 Tehniline kirjeldus: Lisa 1 Nõuded bussidele“ sätestatud nõuetele ning tagama, et turvakaamerad toimivad tõrgeteta. Vedaja kohustub viivitamatult kirjalikult e-posti teel teavitama turvakaamerate opereerimisel esinevatest tõrgetest Tellijat ja kõrvaldama puuduse või asendama mittenõuetekohase või mittetoimiva kaamera sama päeva jooksul.
   13. Tellija ja Transpordiameti nõudmisel on Vedaja kohustatud edastama küsitud turvakaamera salvestised nimetatud isikute esindajatele esimesel võimalusel.
   14. Vedaja peab lubama Tellija sellekohasel nõudel teehooldekaamerate, andurite või muude tehniliste vahendite paigaldamist ja käitamist bussidele. Kõik kulud seoses sellega kannab Tellija. Kaamerate paigaldamine ja hilisem eemaldamine ei tohi kahjustada busside kaubanduslikku välimust ja/või väärtust. Vedaja kohustus on kaamerate säilimise tagamine ja sellega seotud riskide kandmine. Teehooldekaamerate kasutusse andmise täpsemad tingimused määratletakse eraldi sõlmitavas Lepingu lisas.
   15. Bussijuhil on keelatud igasugune tegevus, mis varjab kaamerate vaatevälja või muul viisil segab salvestamist või muudab salvestamise võimatuks. Selle kohustuse täitmise kohta võtab Vedaja igalt tema juures lepingulisel või muul alusel töötavalt bussijuhilt kirjaliku kinnituse.
   16. Tellija kohustub Lepingu objektiks olevatel bussiliinidel veoteenuse osutamisel:
       1. informeerima sõitjaid Lepingu objektiks olevate sõiduplaanide muutustest (välja arvatud Lepingu punktis 7.8 nimetatud muudatused) massiteabevahendite kaudu (muuhulgas võib Tellija informeerimiskohustuse täitmiseks kasutada piirkonna keskuse kodulehte, valla- või linna kodulehte, infoteateid koolides, bussides ja peatustes);
       2. andma Vedajale Lepingu täitmiseks kasutatavate busside jaoks materjalid sõitjainfoga, infoga piletihinna ja sanktsioonide kohta piletita sõidu korral;
       3. teavitama Vedajat sõiduplaanide plaanipäraselt tehtavatest muudatustest ja planeeritavast ajutisest ümbersõidust;
       4. esitama Vedajale iga kuu 5. kuupäevaks Lepingu objektiks olevatel bussiliinidel eelmise kuu toetuse summa vähendamise tingimused, kui esinevad vähendamise alused, kuid antud kohustuse mitte täitmine ei välista Tellija õigust tugineda Vedaja toetuse vähendamise aluseks olevatele asjaoludele hilisemalt;
       5. tasuma Vedajale osutatud teenuse eest Lepingus sätestatud korras.
   17. Vedaja:
       1. esitab Tellijale bussiliinide tegeliku töömahu aruanded liinide kaupa (AD Lisa 2 ATL Lisa 3: Liinitöö näitajad liinide kaupa) elektroonilisel kujul Lepingus märgitud Tellija e-posti aadressile hiljemalt järgmise kalendrikuu 10. päevaks eelneva kuu kohta;
       2. esitab Tellijale ebaregulaarsete veootsade aruande liinide kaupa (AD Lisa 2 ATL Lisa 4: Ebaregulaarsete veootsade aruanne) elektroonilisel kujul Lepingus märgitud Tellija e-posti aadressile hiljemalt järgmise kalendrikuu 10. päevaks eelneva kuu kohta ning ärajäänud ja lisatud veootsa(de) põhjuse(d), samuti busside asendamise juhtumid liinide kaupa konkreetseid kuupäevi ja asendamise põhjuseid ära näidates või viidates Tellija kooskõlastusele;
       3. esitab Tellijale nõudeliinide kasutatavuse aruande (AD Lisa 2 ATL Lisa 5: Nõudeliinide kasutatavuse aruanne) elektroonilisel kujul Lepingus märgitud Tellija e-posti aadressile hiljemalt järgmise kalendrikuu 10. päevaks eelneva kuu kohta näidates ära nõudeliinilõikudega liinide nõudeliinilõikude tegeliku kasutuse kilomeetrites kuupäevade kaupa;
       4. edastab Tellijale kõik talle saabunud sõitjate kaebused ja ettepanekud, mis on seotud Vedaja poolt vedude korraldamisega;
       5. edastab Tellijale kvartaalselt aruande osutatud teenuse kulude ja tulude kohta, vastavalt „AD Lisa 2 ATL Lisa 2: Vedaja aruande ja taotluste vormid“ hiljemalt kvartali lõppemisele järgneva kuu 20. kuupäevaks. Kvartali perioodideks on 01. jaanuar – 31. märts, 1.aprill – 30. juuni; 01. juuli – 30. september ning 01. oktoober – 31. detsember;
       6. esitab Tellijale taotlused järgmise perioodi toetuse saamiseks vastavalt „AD Lisa 2 ATL Lisa 2: Vedaja aruande ja taotluste vormid“ Tellija nõudmisel;
       7. esitab Tellija nõudmisel viimase määratud tähtpäevaks, vormis ja viisil täiendavad andmed ja aruandluse bussiliinide töö ja busside kohta, samuti muid Lepingu täitmisega seonduvaid andmeid, mida Tellijal on vaja õigusaktidest tulenevate kohustuste täitmiseks.
   18. Aruandlus ja teated peavad olema eestikeelsed.
   19. Vedaja poolt Lepingu punkti 3.4 ja 7.17.2 tingimuste mittejärgimisel üleplaaniliste veootsade aruandeid ei arvestata ning Tellijal puudub selles osas hüvitamiskohustus.
   20. Tellijal on õigus kontrollida Lepingu täitmist puudutavat Vedaja raamatupidamisalast algdokumentatsiooni, aruandeid ning muid dokumente ja nõuda täiendavaid ettevõtte raamatupidamisandmeid vastavalt ÜTS §-le 23.
   21. Tellijal on õigus igal ajal kontrollida bussiliiklusele ning bussijuhtidele esitatud nõuete täitmist, sõiduplaanidest kinnipidamist, busside täituvust ja vastavust kõikidele kehtivatele õigusaktidele, Lepingule ning Vedaja poolt Lepingu nõuetekohase täitmise mistahes muid aspekte.
   22. Vedaja kohustub lubama Tellija poolt määratud isikutel kontrollida bussidele ja bussijuhtidele Lepingus sätestatud nõuete täitmist.
   23. Transpordiametil on õigus teha kõiki käesolevas Lepingus Tellijale sätestatud toiminguid, nõuda Vedajalt kõiki Lepingus nimetatud dokumente ning lõpetada Leping vastavalt Lepingus nimetatud alustele avalike huvide kaitseks.
   24. Nõuded bussijuhtidele:
       1. Bussijuhtide eesti keele oskus peab vastama vähemalt B1 tasemele.
       2. Bussijuhid annavad sõitjatele eesti keeles teavet peatuste, sõiduplaani, piletihindade, sõiduplaanide muudatuste jm veoteenuse oluliste asjaolude kohta ning paluvad sõitjatel kinnitada sõidu ajaks turvavöö.
       3. Bussijuhid tagavad, et piletimüügiseadmed on sisse lülitatud.
       4. Bussijuhid on kohustatud veenduma sõitjatel sõiduõiguse olemasolus ja selle puudumisel müüma neile pileti, v.a juhul, kui liinil on ette nähtud, et sisenetakse bussi mitmest uksest.
       5. Bussijuhtidel peab olema ühtne korrektne vormiriietus.
   25. Bussijuhid toimetavad sõitjad sujuva ja ohutu sõiduga sihtkohta sõiduplaanis ettenähtud ajal ja kohas ning tagavad veoteenuse kvaliteedi.
   26. Bussijuhtidel on keelatud väljuda peatusest sõiduplaanis sätestatust varem.
   27. Bussijuht peab alustama sõitjate teenindamist ja pealevõttu liinidel, mille algpeatuseks on Tartu bussijaam, minimaalselt 5 minutit enne Tartu bussijaamast planeeritud väljasõiduaega.
   28. Bussijuht ei tohi objektiivse põhjuseta (meteoroloogilised tingimused, teeolud, takistused teel, suur hulk reisijaid jne) väljuda peatusest sõiduplaanis määratust hiljem.
   29. Bussijuhil on keelatud suitsetada bussis ja väljaspool bussi avatud bussiuste läheduses.
   30. Bussijuht ei tohi oma tegevusega häirida sõitjaid.
   31. Bussijuht peab tegema koostööd piletikontrolöridega ja Tellija esindajatega nende tööülesannete täitmisel.
4. **Sanktsioonid**
   1. Väheolulised lepingurikkumised on rikkumised, mis ei mõjuta olulisel määral osutatava teenuse kvaliteeti, milleks loetakse muuhulgas, kuid mitte ainult, järgmisi rikkumisi:
      1. Vedaja ei teavita piletimüügisüsteemi (edaspidi PMS) dispetšerrakenduse kaudu Tellijat ja PMS haldajat piletimüügiseadmete riketest ja/või tõrgetest liinitöös (ärajäämised/hilinemised) või muudest asjaoludest kooskõlas Lepingu nõuetega;
      2. Vedaja poolt ilma Tellija kirjaliku nõusolekuta bussiliinidel kasutusel olevatele bussidele reklaami paigaldamine;
      3. Vedaja, alltöövõtja või nende poolt rakendatavate bussijuhtide suhtes on Tellijale laekunud põhjendatud kaebus Lepingust või õigusaktidest tulenevate Vedaja kohustuste rikkumise kohta Vedaja või bussijuhi poolt;
      4. Vedaja poolt aruannete või teadete mittenõuetekohane esitamine või neis tõele mittevastavate andmete esitamine, sealhulgas tõele vastavate andmete mitteesitamine;
      5. teehooldekaamerate ja/või andurite bussidele paigaldamise ja käitamise mittelubamine;
      6. Vedaja poolt mistahes muu Lepingus sätestatud kohustuse rikkumine, kui seda ei ole nimetatud Lepingu punktis 8.2.
   2. Olulised lepingurikkumised on:
      1. Vedaja poolt sõiduplaanist mitte kinnipidamine, kui ei ole muudatus Tellijaga kooskõlastatud või ei esine Lepingu punktis 7.8 toodud aluseid;
      2. piletimüügiga seonduvate kohustuste (sealhulgas piletimüügiseadmete kasutamisega või selles esinevate puuduste kõrvaldamisega seonduvad kohustused) mistahes moel rikkumine;
      3. Vedaja ei ole hiljemalt 30 päeva enne ühenduse tegevusloa kehtivusaja lõppemist esitanud Tellijale uut ühenduse tegevusluba;
      4. Vedaja ei täida kohustust nõuetekohase Garantiikirja esitamise kohta;
      5. kuus või enam väheolulist rikkumist 3 kuu jooksul;
      6. Vedaja ei ole ükskõik millist rikkumist kõrvaldanud Tellija poolt antud täiendava tähtaja jooksul;
      7. Vedaja, alltöövõtja või nende poolt Lepingu täitmisel rakendatav bussijuht ei täida ametialases tegevuses õigusaktidega kehtestatud nõudeid või Tellija poolt antud siduvaid juhised;
      8. Vedaja kasutab Lepingu täitmisel busse, mille kasutamisest ei ole Vedaja Tellijat eelnevalt teavitanud või mis ei vasta „AD Lisa 1 Tehniline kirjeldus: Lisa 1 Nõuded bussidele“ nõuetele ja ei ole Vedaja pakkumuses nimetatud bussidega vähemalt samaväärsed ja/või mille suhtes on korrakaitseorgan rakendanud sõidukeeldu;
      9. Vedaja rakendab Lepingu täitmisel alltöövõtjaid, keda ei ole Tellijaga kooskõlastatud;
      10. Vedaja on paigaldanud nõuetele mittevastava logo või kaubamärgi.
   3. Iga väheolulise lepingurikkumise korral võib Tellija esitada leppetrahvinõude või vähendada toetust Vedajale kuni 150 euro võrra.
   4. Iga olulise lepingurikkumise korral võib Tellija esitada leppetrahvinõude või vähendada toetust Vedajale kuni 1500 euro võrra.
   5. Tellija võib leppetrahvile lisaks nõuda kahju hüvitamist kooskõlas Eesti Vabariigi õigusaktidega.
   6. Vedaja Lepingust tulenevate kohustuste täitmisel avastatud puudused fikseeritakse Tellija poolt vastava akti (edaspidi puuduste fikseerimise akt) või rikkumise teate koostamise teel. Puuduste fikseerimise aktis fikseeritakse rikkumise olemus, avastamise aeg ja koht ning antakse Vedajale tähtaeg rikkumise kõrvaldamiseks, kui see on puuduse olemusest tulenevalt võimalik, mõistlik ja vajalik. Tellija teavitab Vedajat Lepingu nõuete rikkumisest ning täiendava tähtaja andmisest mõistliku aja jooksul pärast nõuete rikkumisest teadasaamisest. Täiendava tähtaja andmine ei välista leppetrahvi. Kui täiendava tähtaja andmine ei ole puuduse olemusest tulenevalt vajalik või võimalik, teavitab Tellija Vedajat toimunud rikkumistest, saates Vedaja poolt Lepingus märgitud kontakti e-posti aadressil puuduste fikseerimise akti. Puudused loetakse fikseerituks ja Vedaja puuduste esinemisest nõuetekohaselt teavitatuks Tellija poolt käesolevas punktis sätestatud teate või puuduste fikseerimise akti saatmisega e-posti teel. Kui Vedaja ei pea Tellija e-posti teel saadetud teadet või puuduste fikseerimise akti põhjendatuks, on Vedajal õigus esitada Tellijale kirjalikus vormis vastuväited 5 tööpäeva jooksul Tellija poolt vastava puuduste kohta teate või puuduste fikseerimise akti saatmisest. Kui Vedaja ei ole eelnimetatud tähtaja jooksul vastuväiteid esitanud, loetakse Vedaja mistahes vastuväidetest loobunuks ja rikkumise omaks võtnuks, sealhulgas nõustunuks Tellija poolt rikkumise tõttu Lepingust tulenevate sanktsioonide rakendamisega.
   7. Kui Vedaja ei ole hiljemalt 20 päeva enne ATL täitmise esimest kuupäeva esitanud Tellijale ülevaatuseks kõiki ATL täitmiseks vajalikke busse, mis täies ulatuses vastavad AD ja õigusaktide nõuetele, on Tellijal õigus ATL üles öelda ja nõuda Vedajalt leppetrahvi kuni summas, mis vastab täitmistagatise täiele ulatusele ning realiseerida sel eesmärgil täitmistagatis.
   8. Leppetrahvi või kahju hüvitamise rakendamisel on Tellijal õigus toetusena makstavat summat vastavalt vähendada. Toetussumma vähendamise vormistab Tellija otsusena ning edastab selle viivitamatult Vedajale. Vastavalt järgmise kuu toetussumma väljamakse tegemisel makstakse toetust otsuses märgitud summa võrra vähem.
   9. Pooled vabanevad vastutusest Lepingu mittetäitmise või mittekohase täitmise korral, kui mittetäitmise või mittekohase täitmise põhjustasid asjaolud, millised antud olukorras olid vältimatud ja Poolte tahtest sõltumatud, nagu politsei ja/või sõjaväeoperatsioonid, loodusjõudude toime, samuti sõjaseisukord, streigid ja teised asjaolud, mis kujutavad endast vääramatut jõudu.
   10. Vääramatu jõu asjaolude ilmnemise korral teevad pooled kõik nendest sõltuva vältimaks ja vähendamaks võimaliku kahju teket.
   11. Kui Vedaja ei ole puuduste fikseerimise aktis või ettekirjutuses määratud tähtaja, või kui tähtaega ei ole määratud, siis mõistliku aja jooksul, puudust likvideerinud või rikkumist kõrvaldanud, siis pärast mõistliku tähtaja möödumist loetakse seda uueks rikkumiseks.
   12. Kui seadusest tulenev nõude esitamise, kujundusõiguse kasutamise või Vedaja kohustuste rikkumisele tuginemise tähtaeg on lühem kui 6 kuud, loetakse see Tellija suhtes kuuekuuliseks. Tähtaeg hakkab kulgema alates Vedaja poolt Tellija vastavasisulistest asjaoludest kirjalikus vormis teavitamisest.
5. **Lepingu kehtivus, lõpetamine ja muutmine**
   1. Lepingu täitmine algab Lepingu allkirjastamisest ja sellele järgnevast 12-kuulisest ettevalmistusperioodist ning teenuse osutamine avaliku teenindamise kohustuse mõistes algab ……….2023 ning kestab 63 kuud. Ettevalmistusperioodi võib lühendada Vedaja nõusolekul.
   2. Ühenduse tegevusloa tähtaja lõppemise või loa kehtetuks tunnistamise korral lõppeb Leping ennetähtaegselt, Tellija poolt erakorralise ülesütlemisega ilma etteteatamistähtajata.
   3. Arvestades õigusaktides sätestatud erisusi on Tellijal õigus lõpetada Leping ühepoolselt ennetähtaegselt, teatades sellest Vedajale kirjalikult ette 60 päeva, kui:
      1. esineb vähemalt 2 Vedaja-poolset olulist lepingurikkumist 12 kalendrikuu jooksul;
      2. Vedaja või mõne tema alltöövõtja suhtes ilmneb kasvõi üks ÜTS § 48 lõike 1 punktides 1 kuni 6 nimetatud asjaoludest;
      3. Vedaja-poolsed Lepingu rikkumised on tinginud Vedaja toetuse vähendamise ühes kuus vähemalt 10% ulatuses selles kuus Vedajale ilma rikkumisteta maksmisele kuulunud toetusest ja seda vähemalt 2 (kahel) kuul ülesütlemisele eelneva 15 kuu jooksul;
      4. Vedaja ei ole Lepingus sätestatud tähtaegadeks esitanud Tellijale ülevaatamiseks kõiki Vedaja pakkumuses esitatud busse või busside ülevaatuse tulemusena tuvastatakse busside mittevastavused Lepingule ja selle lisadele või õigusaktidele ning Vedaja ei ole rikkumist kõrvaldanud hiljemalt 10 päeva jooksul Lepingus sätestatud tähtaja saabumisest;
      5. Vedaja suhtes on algatatud pankroti- või likvideerimismenetlus või saneerimine;
      6. Vedaja suhtes on koostatud käesoleva Lepingu täitmisega seotud vähemalt 3 ettekirjutust 12 kalendrikuu jooksul.
   4. Vedajal on õigus lõpetada Leping ühepoolselt ennetähtaegselt, teavitades sellest ette vähemalt 30 päeva, kui Tellijast põhjustatud asjaolude tõttu ei ole Vedaja saanud toetust ning võlgnevus Vedaja ees ületab Lepingu ülesütlemisavalduse esitamisele eelnenud 1 kuu liiniläbisõidu ja kehtiva liinikilomeetri hinna korrutise summat. Nimetatud etteteatamistähtaeg hakkab kulgema Tellija kirjalikust teavitamisest.
   5. Vedajast tingitud asjaolude tõttu Lepingu ennetähtaegsel lõpetamisel Tellija poolt, on Tellijal õigus nõuda Lepingus sätestatud leppetrahve ning realiseerida täitmistagatis ulatuses, millega on Tellijal Vedaja poolt Lepingu täitmata jätmise tõttu tekkinud kahju. Eeltoodu ei välista Tellija õigust kasutada muid seadusega ette nähtud õiguskaitsevahendeid, samuti esitada muid nõudeid, eelkõige nõuda Lepingu ennetähtaegsest lõpetamisest tekkivate kahjude hüvitamist.
   6. Lepingu lõpetamisel ennetähtaegselt Tellija poolt Vedajast tingitud asjaolude tõttu kohustub Vedaja jätkama Lepingu täitmist kuni 6 kuud alates Lepingu ülesütlemisest, kui Tellija seda nõuab või seni, kuni Tellija poolt leitud uus vedaja alustab veoteenuse osutamist, vastavalt sellele kumb tähtaeg või sündmus saabub varem. Tellijal on õigus sätestada lühem periood, mille vältel Vedaja on kohustatud Lepingu täitmist jätkama.
   7. Lepingu ennetähtaegsel lõpetamisel tagastatakse Vedajale Lepingu täitmise tagatis, arvestades sellest maha Vedaja võlgnevused Tellija ees.
   8. Lepingu muutmine toimub Poolte kirjalikul kokkuleppel riigihangete seaduses sätestatud alustel ja korras.
6. **Lõppsätted**
   1. Kõik Lepingust tulenevad erimeelsused püütakse lahendada läbirääkimiste teel. Juhul, kui läbirääkimised ei anna tulemusi, lahendatakse erimeelsused õigusaktides ettenähtud korras.
   2. Kõik Lepingu ja Lepingu lisade muudatused jõustuvad allkirjastamisest või muudatuses määratud tähtpäeval.
   3. Leping on koostatud eesti keeles ja allkirjastatud digitaalselt ning jõustub viimase e-allkirja andmisega.
7. **Poolte andmed**

|  |  |
| --- | --- |
| **TELLIJA** | **VEDAJA** |
| **MTÜ Tartumaa Ühistranspordikeskus** |  |
| Registrikood 80426233 | Registrikood |
| Aadress Pepleri 6,  51003 Tartu | Aadress |
| Telefon: +372 56 876944 | Telefon: |
| e-post: transport@tartumaa.ee | e-post: |
| arvelduskonto nr EE961010220267103222 | arvelduskonto nr |
| **Kontaktisik:** | **Kontaktisik:** |
| Maikl Aunapuu  Juhatuse liige |  |
| telefon: 56 876944 | Telefon: |
| e-post: transport@tartumaa.ee | e-post: |